Վահե Սիրունյան

Վահե Միշայի Սիրունյան (1982 թ. հոկտեմբերի 3, Հրազդան - 2020 թ. նոյեմբերի 5, Արցախի Հանրապետություն, Շուշի), Հայաստանի զինված ուժերի փոխգնդապետ, Հայաստանի ոստիկանության մայոր, հայ-ադրբեջանական պատերազմի մասնակից, զոհվել է Շուշիի պաշտպանության համար մղված մարտերում։

Կենսագրություն 
Վահե Սիրունյանը 1989-1999 թվականներին սովորել է Հրազդանի Կաքավաձոր թաղամասում գտնվող Հրազդանի թիվ 7 միջնակարգ դպրոցում։
2000-2002 թվականներին ծառայել է Հայաստանի ՊՆ Հատուկ նշանակության զորքերում, ստացել սերժանտի կոչում, զորացրվելուց հետո՝ 2004 թվականից անցել է ծառայության՝ որպես պայմանագրային զինծառայող։

Սովորել է ենթասպայի դպրոցում, ստացել ենթասպայի կոչում։

Ստուգատեսներին ներկայացրել է Հայաստանը Հունաստանում, Ռուսաստանում և Բելոռուսիայում։ 2007 թվականից տեղափոխվել է Հայաստանի պաշտպանության նախարարություն՝ փոխգնդապետի հաստիքի։ 2016 թվականից ծառայության է անցել Հայաստանի Ոստիկանության համակարգում։

Սովորել է Հյուսիսային համալսարանի իրավագիտության բաժնում, 2012 թվականին ավարտելով այն, ստացել է իրավագիտության բակալավրի աստիճան։

Մինչ Արցախյան երկրորդ 44-օրյա պատերազմը՝ Վահե Սիրունյանը աշխատել է Արցախի Հանրապետության ազգային անվտանգության ծառայությունում, արժանացել է բազմաթիվ պետական, գերատեսչական պարգևների։ Պատերազմի սկզբից կատարել է մարտական առաջադրանքներ։ Մասնակցել է դիվերսիոն խմբերի ոչնչացմանը և հայտնաբերմանը, իսկ նոյեմբերի 5-ին հերթական դիվերսիոն խմբի ոչնչացման ժամանակ մահացել է դիպուկահարի կրակոցից։

Վահե Սիրունյանի մարմինն ամփոփվել է Կաքավաձոր թաղամասի ընտանեկան գերեզմանոցում։

Հայրենիքի սահմանները պաշտպանելիս ցուցաբերած բացառիկ քաջության ու արիության համար ԼՂՀ նախագահի հրամանագրով հետմահու պարգևատրվել է «Մարտական խաչ» 1֊ին աստիճանի շքանշանով։ 2021 թվականի մարտի 20-ին Հրազդանի № 7 միջնակարգ դպրոցի ռազմագիտության դասարանն անվանակոչվել է Վահե Սիրունյանի անունով։

Վահե Սիրունյանը ամուսնացած էր, ունի մեկ որդի և մեկ դուստր։

Պարգևներ 
 14.09.2010 թ.- Հայաստանի ՊՆ-ի կողմից՝ «Վազգեն Սարգսյան» մեդալ
 13.08.2011 թ.- Հայաստանի ՊՆ-ի կողմից՝ «Անբասիր ծառայության համար» 1-ին աստիճանի մեդալ
 24.12.2011 թ.- Հայաստանի ՊՆ-ի կողմից՝ «Հայաստանի զինված ուժեր 20 տարի» հոբելյանական մեդալ
 30.08.2012 թ.- Հայաստանի ՊՆ-ի կողմից՝ «Ծովակալ Հ. Ս. Իսակով» մեդալ
 24.12.2016 թ.- Հայաստանի ՊՆ-ի կողմից՝ «Անբասիր ծառայության համար» 2-րդ աստիճանի մեդալ
 13.02.2017 թ.- Հայաստանի Ոստիկանության պետի հրամանով՝ «Ոստիկանությունում երկարամյա ծառայության համար» 3-րդ աստիճանի մեդալ
 2020 թ. ԼՂՀ նախագահի հրամանով հետմահու՝ «Մարտական խաչ» 1֊ին աստիճանի շքանշան

Ծանոթագրություններ

Արտաքին հղումներ 
Հավերժ փա՛ռք քեզ, բերդաքաղաք Շուշիի համար կյանքդ զոհած իմ Եղբա՛յր. Սեյրան Օհանյան
Ձեզ բացակա չենք դնի․ Վահե Միշայի Սիրունյան

Փոխգնդապետեր